กรรมาธิการ ป.ป.ช. เชิญอดีตนายกรัฐมนตรี ให้ความเห็นปมถวายสัตย์ฯ ปฏิเสธวิจารณ์ขัดกฎหมายหรือไม่
กรรมาธิการ ป.ป.ช. เชิญอดีตนายกรัฐมนตรี ให้ความเห็นปมถวายสัตย์ฯ ปฏิเสธวิจารณ์ขัดกฎหมายหรือไม่       การประชุมคณะกรรมาธิการป้องกันและปราบปรามการทุจริตและประพฤติมิชอบ สภาผู้แทนราษฎร ที่มี พลตำรวจเอก เสรีพิศุทธ์ เตมียเวส ส.ส.บัญชีรายชื่อ พรรคเสรีรวมไทย ประธานกรรมาธิการฯ เป็นประธานการประชุม เชิญนายอภิสิทธิ์ เวชชาชีวะ อดีตนายกรัฐมนตรี เข้าชี้แจงกรณี พลเอก ประยุทธ์ จันทร์โอชา นายกรัฐมนตรี และคณะรัฐมนตรี ถวายสัตย์ปฏิญาณไม่ครบตามรัฐธรรมนูญ โดยบรรยากาศการประชุม พลตำรวจเอก เสรีพิศุทธ์ พยายามถาม นายอภิสิทธิ์ ในฐานะเคยเป็น นายกรัฐมนตรี มาก่อนว่า การถวายสัตย์ของนายกรัฐมนตรี ครั้งล่าสุดถูกต้องตามรัฐธรรมนูญหรือไม่ โดยนายอภิสิทธิ์ ก็พยายามให้ความเห็นว่า การถวายสัตย์ของนายกรัฐมนตรี ไม่ครบถ้วนตามรัฐธรรมนูญ แต่การจะขัดหรือแย้งต่อกฎหมายหรือไม่ เป็นเรื่องของการตีความตามกฎหมาย ซึ่งไม่สามารถให้ความเห็นได้       จากนั้น พลตำรวจเอก เสรีพิศุทธ์ พยายามถามว่า การที่นายกรัฐมนตรี ถวายสัตย์ฯไม่ครบจะทำให้ร่างพระราชบัญญัติงบประมาณรายจ่ายประจำปี 2563 ไม่ชอบกฎหมายด้วยหรือไม่ แต่นายอภิสิทธิ์ ระบุว่า เป็นเหตุการณ์ที่ผ่านมานานแล้ว จึงไม่ทราบแนวปฏิบัติว่า หากถวายสัตย์ฯ ไม่ครบจะต้องทำอย่างไร และรัฐบาลก็ดำเนินการหลายเรื่องผ่านพ้นไปแล้ว รวมถึงการทำงานภายใต้สภาผู้แทนราษฎรด้วย แต่ส่วนตัวตอบได้แค่ว่า หากตนเองเป็นนายกรัฐมนตรี จะถวายสัตย์ฯให้ครบตามรัฐธรรมนูญ       ขณะที่นายไพบูลย์ นิติตะวัน ส.ส.บัญชีรายชื่อ พรรคพลังประชารัฐ ในฐานะกรรมาธิการฯพยายามสอบถามนายอภิสิทธิ์ เช่นกันว่า การที่ศาลรัฐธรรมนูญไม่รับคำร้องดังกล่าว และให้เหตุผลว่า เรื่องดังกล่าวเป็นเรื่องของพระมหากษัตริย์กับฝ่ายบริหารนั้น ถือว่า เรื่องดังกล่าวจบสิ้นแล้วลงหรือไม่ นายอภิสิทธิ์ กล่าวว่า ต้องแยกประเด็นให้ออก เพราะหากกรรมาธิการจะตรวจสอบการทำหน้าที่ของนายกรัฐมนตรีว่าครบถ้วนหรือไม่ ควรแยกออกจากเรื่องของพระราชอำนาจ